Norsk filmpar i Toronto med tabu-tanker og utroskap
«Mot naturen» heter den første norske filmen som får premiere under prestisjetunge Toronto Internasjonale filmfestival, sammen med to andre norske filmer. Filmplakaten med Ole Giævers nakne rompe figurer allerede på plakater rundt i byen. Filmen handler om en småbarnsfar, som lever i et tilsynelatende lykkelig forhold med kone og barn, men som er på helt andre tanker når han er for seg selv. Filmen har en voiceover som lar oss høre disse, ikke sjeldent skitne, tankene. VG møter ekteparet Ole Giæver, manusforfatter, regissør og hovedrolleinnehaver, sammen med kona Marte M. Solem, som spiller kona i filmen. Deres egen sønn spiller sønnen i filmen, og Giæver selv er svært glad i turer i skog og mark. Men «Mot naturen» er definitivt ingen personlig fortelling, forteller Giæver. - Det er ikke selvbiografi i det hele tatt. Det har vært helt nødvendig å lage en distanse til sitt eget liv og det karakteren går gjennom, sier Giæver. - Man bruker selvsagt ting fra eget liv. Men alle valgene som er tatt på vegne av filmen er tatt ut av et ønske om å gjøre en så god film som mulig. Marte er en veldig god skuespiller, og siden jeg skulle spille selv ga det meg en trygghet å kunne bruke Marte som motspiller. Og lenge gikk jeg med tanken om at det skulle være en kvinne som var hovedkarakteren. Karakteren i filmen tar altså til fjells hvor han sysler med tanker om skilsmisse, vi får ta del i hans sex-fantasier om andre damer, og er med når han blir «tatt» mens han onanerer bak et tre. - Det kompromissløse i prosjektet har vært å prøve å være ærlig rundt det mennesker går og tenker på. Da må man også ta fram de banale og primitive ting man tenker på. Alle kan ha «hverdagstbabuer», ting man ikke liker å snakke om, det har vært både morsomt og utfordrende å jobbe med. Han er ikke redd for å vise «fjell-onani» foran et stort publikum i Canada. - Neida, jeg har alltid hatt et ganske avslappende forhold til kropp og seksualitet. Akkurat det går greit, den største utfodringen var å gjøre det på innspilling med 20 folk rundt deg! Men man får humor på slikt på et filmsett også. Kone og kollega Marte M. Solem synes det var merkelig å se ektemannen blottlegge seg slik, og gjorde seg noen tanker da hun leste manus. Men hun likte det hun leste. - Vi har snakket om alt hva denne karakteren går igjennom sammen som en del av prosessen. Det her vært fint, men det kan godt hende filmen kan skape reaksjoner. Jeg har i hvert fall venninner som sier de kjenner seg igjen. Det betyr at filmen handler om et menneske, ikke bare en mann.
Ole Giæver har regissert og spiller mannen som ønsker seg bort fra kona og stikker av på fjelltur med stygge tanker. Til rollen som kona valgte han sin egen.